Onpa erikoiset tuottavuustalkoot - logistiikkayritys leikkaa työaikaa, muttei palkkaa

Kalle Puttonen

Tuottavuustalkoot ovat nyt pop. On esitetty yleistä työajan pidentämistä, sählingin vähentämistä, ja nyt vaihtoehdoksi nousee työajan lyhentäminen.

Asialla on kotimainen perheyritys Varova.

- Jokainen varovalainen saa lomavuoden aikana pitää ylimääräisen viikon palkallista vapaata. Päätös tukee Varovan henkilöstöjohtamisen elämänkaariajattelua. Sillä myös parannetaan henkilöstön hyvinvointia ja työssä jaksamista sekä tuetaan työn ja perheen yhteensovittamista, sanoo Varovan toimitusjohtaja Pekka Laitinen.

Työajan lyhentäminen sopii ajan kuvaan, kun taantuma painaa ja ulkomaankaupan tavaravirrat ovat viime vuosina supistuneet. Kuljetus- ja huolintaliikkeet eivät voi tuottaa palveluja varastoon, joten henkilöstö saa hiukan lisävapaata.

Varova on vanha helsinkiläinen perheyritys, joka työllistää yhteensä yli 140 henkeä.

- Olemme tavaroiden kansainvälinen liikematkatoimisto, Laitinen tiivistää.

Varovalla on toimipisteet neljällä paikkakunnalla. Lahdessa on myyntikonttori lähinnä siksi, että alueella on vahvoja vientiyrityksiä.